Venus Williamsová

Vzostup na vrchol (1994-2000)

Do profesionálneho tenisu Venus nahliadla pod trénerským vedením svojich rodičov Richarda Williamsa a Oracene Priceovej v roku 1994 a hneď sa skoro postarala o prekvapenie, keď na turnaji v Oaklande mala set a brejk k dobru proti nasadenej jednotke Sánchezovej Vicariovej, ale výhodu nepremenila. Ešte v ďalších dvoch rokoch štartovala na profesionálnom okruhu WTA Tour skôr výnimočne.
V roku 1997 ale razantne vstúpila medzi najlepšie hráčky sveta, keď hneď pri svojej prvej účasti na US Open postúpila až do finále, kde ale prehrala s Martinou Hingisovou 0:6 a 4:6.
Rok 1998 priniesol tzv. „Williams Family Mixed Doubles Grand Slam“. Sestry Williamsové boli členkami víťazného páru v súťaži zmiešanej štvorhry na všetkých štyroch grandslamových turnajoch. Venus sa na tomto zvláštnom úspechu podieľala víťazstvami s partnerom Justinom Gimelstobom na Australian Open a na French Open. V dvojhre na všetkých grandslamoch postúpila až do štvrťfinále, na US Open vyhrala ešte jeden zápas navyše, zvíťazila v už zaniknutom Grand Slam Cupe a v turnajoch v Miami, vtedy známejšom pod menom štvrti Key Biscayne, a v Oklahoma City a na konci roku bola svetovou päťkou.
O rok neskôr jej zoznam víťazstiev obsahoval dokonca päť turnajov a dva grandslamové tituly vo štvorhre so sestrou Serenou. Stále ale čakala na grandslamový prielom v dvojhre, aj jej sestra sa dočkala skôr – vyhrala jesenný US Open.
V roku 2000 sa Williamsová dočkala. Zvíťazila vo Wimbledone aj na US Open, okrem toho získala ďalšie tri tituly na WTA Tour. Jej účasť a účasť jej sestry enormne zvýšila záujem o tenisový turnaj na olympijských hrách v Sydney. Venus vyhrala obidve zlaté medaily, v dvojhre a so sestrou vo štvorhre.

Vrchol nadvlády Williamsových (2001-2003)

Ešte dva roky trvala nadvláda obidvoch sestier. Na začiatku roka 2001 spolu vyhrali štvorhru na Australian Open, čím skompletovali svoju zbierku deblových titulov z turnajov Grand Slamu. Venus obhájila víťazstvo vo Wimbledone aj na US Open, vo Flushing Meadows nestratila v priebehu turnaja ani jediný set. Keď potom nadviazala dobrým začiatkom nového roku, stala sa 25. februára 2002 po prvýkrát svetovou jednotkou, ako prvá hráčka čiernej pleti v histórii. Sestry Williamsové v tomto roku spolu vyhrali 15 titulov, Venus sedem, Serena osem. Na čele svetového rebríčka strávila Venus v roku 2002 v troch oddelených obdobiach celkom 11 týždňov.
S výnimkou Paríža 2003 sestry Williamsové ovládli grandslamové turnaje – od French Open 2002 do Wimbledonu 2003 hrali päťkrát zo šiestich turnajov spolu vo finále, Venus zakaždým prehrala. V semifinále Wimbledonu 2003 jej po zranení proti Kim Clijstersovej pomohlo prerušení zápasu kvôli dažďu, zápas otočila a postúpila do štvrtého finále vo Wimbledonu v rade.
14. septembra 2003 bola zavraždená staršia sestra Venus a Sereny Yetunda Priceová. Dopad tejto udalosti a k tomu zranenia, ktoré vyradili obidve sestry do konca roku z turnajov, prispeli ku koncu ich suverenite.

Snaha o návrat (2004-2005)

V roku návratu sa Venus Williamsovej darilo striedavo. Vyhrala turnaje v Charlestone a vo Varšave, ale vo finále v Berlíne musela vzdať kvôli zraneniu. Na Grand Slamoch sa dostala najďalej do štvrťfinále v Paríži, vo Wimbledonu k jej porážke prispel verdikt rozhodcu Teda Wattsa, ktorý v tajbrejku druhého setu omylom pripočítal loptičku navyše jej súperke Chorvátke Špremovej. V americkej jesennej sezóne ju trikrát porazila Lindsay Davenportová, vrátane štvrtého kola US Open.
Na turnaji v Miami v roku 2005 síce Venus Williamsová vypadla v semifinále, ale pred tím porazila po prvýkrát za posledných 3,5 roka sestru Serenu. Víťazstvo na menšom turnaji v Istanbule a na French Open porážka od Bulharky Karatančevovej, neskôr potrestanej za doping, nenaznačovali podstatné zlepšenie. Wimbledon ale priniesol zmenu. V semifinále vyradila obhajkyňu titulu Šarapovovú a vo finále odvrátila proti Davenportovej mečbal a v najdlhšom finále ženskej dvojhry všetkých čias zvíťazila na turnaji tretíkrát v kariére. Odvrátiť mečbal a vyhrať sa vo finále ženskej dvojhry vo Wimbledone nikomu nepodarilo 70 rokov.
Venus Williamsová bola ako 14. nasadená papierovo najslabšou hráčkou, ktorá kedy vyhrala Wimbledon – až do roku 2007, keď sama svoj rekord prekonala.
Druhá polovica roku 2005 nebola pre Venus Williamsovú taká úspešná, nevyhrala žiadny turnaj a na US Open sa dostala do štvrťfinále.

Cesta k štvrtému Wimbledonu (2006-2007)

Rok 2006 pre ňu tiež nezačal dobre. Na Australian Open prehrala hneď v prvom kole s Bulharkou Pironkovovou a ďalšie tri mesiace nehrala kvôli zraneniu. Na antuke se jej nedarilo a vo Wimbledone vypadla v treťom kole so Srbkou Jelenou Jankovićovou. Problémy so zápästím, ktoré ju trápilo už v tomto stretnutí, ju potom vyradili na zvyšok sezóny a tiež z Australian Open 2007. Po deviatich rokoch vypadla kvôli zraneniam z prvej svetovej pätnástky. Keď sa po štyroch mesiacoch vrátila na dvorce, vyhrala vo februári turnaj v Memphise. V svetovom rebríčku sa ale pohybovala až v štvrtej desiatke.
Na ďalších turnajoch sa nedostala ďalej ako do semifinále, ale na French Open sa zablysla v druhom kole podaním s rýchlosťou 206 km/h, najrýchlejším servisom v histórii ženského tenisu.
Wimbledon ju znovu zastihol vo vrcholnej forme. Odvrátila hroziace vyradenie od Japonky Morigamiovej v treťom kole, keď prehrávala 6:2, 3:6 a 3:5. Od tej chvíle bolo jej vystúpenie suverénne, proti Šarapovovej, Kuznecovovej, Ivanovićovej ani vo finále proti Marion Bartoliovej už nestratila ani set a v šiestom wimbledonskom finále poštvrtýkrát zvíťazila. Vinou predchádzajúcich zranení bola Venus Williamsová nasadená až ako číslo 23, ešte o deväť miest nižšie ako pri vlastnom rekorde z roku 2005. Získala prémiu 700 tisíc libier (asi 1,4 milióna dolárov), po prvýkrát v histórii Wimbledonu rovnakú ako pre víťaza mužskej dvojhry. O vyrovnanie podmienok sa predtým sama zaslúžila pokračovaním kampane B. J. Kingovej, napr. ostrou kritikou pred začiatkom Wimbledonu 2006 na stránkach New York Times.

Súkromný život

Venus vedie vlastnú spoločnosť navrhujúcu interiéry V Starr Interiors, ktorá má sídlo v meste Jupiter na Floride. Firma navrhla napríklad štúdio pre televízny program Tavis Smiley Show na stanici PBS a vytvorila tiež dizajn bývania športovcov, ktorý bol súčasťou kandidatúry New Yorku na usporiadanie letných olympijských hier 2012.
V roku 2001 vyhlásil časopis Ladies Home Journal Venus Williamsovou za jednu z 25 najmocnejších žien v Amerike.